Un bărbat de 36 de ani, din comuna Năpradea, din județul Sălaj, a fost prins în flagrant de către polițiști, în timp ce încerca să vândă o puşcă cu lunetă. Bărbatul nu știa că în realitate cumpărătorul era un investigator sub acoperire.
"La data de 23 martie, în urma activităţilor desfăşurate în cadrul unui dosar de urmărire penală, aflat în supravegherea Parchetului de pe lângă Judecătoria Jibou, poliţiştii Biroului Arme, Explozivi şi Substanţe Periculoase din cadrul Inspectoratului de Poliţie Judeţean Sălaj au dispus reţinerea, pentru 24 de ore, a unui bărbat, de 36 de ani, din comuna Năpradea, judeţul Sălaj, cercetat pentru comiterea infracţiunii de nerespectarea regimului armelor şi al muniţiilor.
În cursul aceleiaşi zile, bărbatul a fost prins în flagrant delict de poliţiştii sălăjeni de la arme, în timp ce ar fi încercat să ofere spre vânzare unei alte persoane – investigator sub acoperire, o armă letală de calibru 308, fără marcă şi serie, prevăzută cu amortizor, lunetă şi dispozitiv de ochire pe timp de noapte", se arată într-un comunicat de presă al Inspectoratului de Poliţie Judeţean (IPJ) Sălaj, transmis duminică.
Bărbatul are antecedente penale, iar arma letală, amortizorul, luneta şi dispozitivul de ochire pe timp de noapte au fost indisponibilizate în vederea continuării cercetărilor.